Ja det gør der. Men det hører til i den så absolut mest skumle ende af markedet, og det er forbundet med meget stor risiko at bruge det!
Det strider direkte mod søgemaskinernes guidelines at bruge software til automatisk linkbuilding. De opfatter det som spam. Opdager de det, kan det få alvorlige følger for dit website i søgemaskinerne. Kan du ikke leve med den risiko, så bør du holde dig fra dette.
Derudover skal du tænke på, at denne type software typisk kan have meget store skadevirkninger for helt sagesløse brugere af internettet. Det kan for eksempel være i forhold til private menneskers blogs eller debatter som bombes til døde af den her type automatisk linkbuilding programmer.
Tidligere var jeg nok selv lidt mere kynisk i forhold til linkbuilding (og markedsføring generelt): Hvis det virker, så skid på alle andre. I dag har jeg fået et noget mere nuanceret syn på det.
Jeg har fortsat ikke noget imod, at konkurrenter og professionelle spillere på markedet lider under ”kampen” om synlighed i markedet. De er aktive spillere i ”krigen”, og skader din automatiske linkbuilding ikke andre, er det naturligvis også helt i orden efter min mening.
Det, jeg ikke længere kan acceptere, er, at helt uskyldige privatpersoner bliver ofre for virksomheders aggressive ”marketing-krig”. Det er ikke rimeligt at små private blogs og andre websites bombes tilbage til stenalderen af overivrige marketingfolk. Det er ikke rimeligt, at de bliver ofre i et tilfældigt og bredspektret ”drive-by”-skyderi.